
Anotācija likumprojektam “Grozījumi Valsts robežsardzes likumā”

1. Kādēļ likums ir vajadzīgs?
Latvijas Republikas Satversmes preambulā noteikts, ka “Latvijas tauta aizsargā savu suverenitāti, Latvijas valsts neatkarību, teritoriju, tās vienotību un demokrātisko valsts iekārtu”, kas kopumā veido valsts teritoriālo integritāti. Valsts robežsardzes likuma 4. pantā noteikta Valsts robežsardzes funkcija – nodrošināt valsts robežas neaizskaramību.
Konstatējot personu darbības uz valsts robežas, kas apdraud valsts robežas drošību vai valsts robežas infrastruktūras objektus, kā arī tiek vērstas pret robežsargiem, robežsargiem ir pienākums reaģēt un jebkuras apdraudošas darbības novērst. Novērojot instrumentalizācijas[footnoteRef:1] transformāciju un aizvien jaunus, pret valsts robežas drošību vērstus darbību veidus, konstatēta nepieciešamība robežsargiem efektivizēt īstenojamās darbības, lai novērstu valsts teritoriālās integritātes apdraudējumu, kā arī nepieļautu šā apdraudējuma atkārtotus gadījumus. [1:  Atbilstoši Eiropas Parlamenta un Padomes 2024. gada 14. maija Regulas (ES) 2024/1359, ar ko risina krīzes un nepārvaramas varas situācijas migrācijas un patvēruma jomā un groza Regulu (ES) 2021/1147 1. panta ceturto daļu ar instrumentalizācijas situāciju saprotams, “kad kāda trešā valsts vai naidīgi noskaņots nevalstiskais sektors veicina vai atvieglo trešo valstu valstspiederīgo vai bezvalstnieku pārvietošanos ārējo robežu vai kādas dalībvalsts virzienā ar mērķi destabilizēt Savienību vai dalībvalsti, un kad šādas darbības var apdraudēt būtiskas dalībvalsts funkcijas, tostarp likumības un kārtības uzturēšanu vai valsts drošības aizsardzību”.] 

Valsts robežsardzes likuma 16., 17. un 17.1 pantā paredzētas tiesības robežsargam, pildot dienesta tiesības, pielietot fizisko spēku, speciālos cīņas paņēmienus, speciālos līdzekļus, ieročus, sprāgstvielas un spridzināšanas ietaises, kā arī izmantot dienesta suņus, nosakot konkrētus gadījumus, kad attiecīgās tiesības ir izmantojamas. Izvērtējot minēto tiesisko regulējumu, secināms, ka Valsts robežsardzes likuma normās šobrīd tieši nav paredzētas robežsargu tiesības pielietot fizisko spēku, speciālos cīņas paņēmienus, speciālos līdzekļus, ieročus, kā arī izmantot dienesta suņus, lai atvairītu uzbrukumu Valsts robežsardzes apsargājamam objektam vai valsts robežas infrastruktūras objektam. Līdz ar to, lai tieši un attiecīgi skaidrāk noteiktu robežsargu tiesības notvert iesaistītās personas brīdī, kad tiek veikts pret valsts robežas infrastruktūras objekta drošību vērsts uzbrukums, ir nepieciešams veikt normatīvā regulējuma pilnveidošanu. 
Attiecīgi, lai efektivizētu robežsargu dienesta pienākumu izpildi, Valsts robežsardzes likuma 16. panta pirmā daļa, kā arī 17. panta otrā daļa ir precizējama, paredzot robežsarga tiesības lietot fizisko spēku, speciālos cīņas paņēmienus, speciālos līdzekļus, ieroci, kā arī izmantot dienesta suni, lai atvairītu uzbrukumu Valsts robežsardzes apsargājamam objektam vai valsts robežas infrastruktūras objektam, bet Valsts robežsardzes likuma 17.1 panta otrā daļa – nosakot robežsarga tiesības galējās nepieciešamības gadījumā lietot sprāgstvielas un spridzināšanas ietaises, lai novērstu vai pārtrauktu valsts robežas infrastruktūras objekta bojāšanu.
[bookmark: _GoBack]Vienlaikus Valsts robežsardzes likuma 17. panta trešā daļa noteic robežsarga pienākumu pirms ieroča pielietošanas brīdināt personu par nodomu to darīt, paredzot nosacījumus, kad par ieroču pielietošanu nav jābrīdina. Valsts robežsardzes likuma 17. panta trešajā daļā minētie nosacījumi apgrūtina robežsargu iespējas notvert personas brīdī, kad tiek pastrādāts pret valsts robežas drošību vērsts noziedzīgs nodarījums, jo atsevišķos gadījumos brīdinājums nav iespējams. Ņemot vērā minēto, lai nodrošinātu efektīvāku Valsts robežsardzes uzdevumu izpildi, likumprojekts paredz papildināt Valsts robežsardzes likuma 17. panta trešo daļu, nosakot, ka robežsargs ieroci drīkst pielietot bez brīdinājuma arī, ja konkrētajā situācijā šāds brīdinājums nav iespējams.
Tāpat būtiski ir nodrošināt, lai katrs ieroča, sprāgstvielas un spridzināšanas ietaises pielietošanas gadījums, kura rezultātā personai radies kaitējums vai iestājusies tās nāve, tiktu objektīvi izmeklēts. Ievērojot minēto, likumprojekts papildina Valsts robežsardzes likumu ar regulējumu, kas paredz, ka gadījumā, ja ieroča, sprāgstvielas vai spridzināšanas ietaises pielietošanas gadījumā personai radies ievainojums vai iestājusies tās nāve, Valsts robežsardze nekavējoties, bet ne vēlāk kā 24 stundu laikā par to ziņo prokuratūrai. Līdzīgas normas par nepieciešamību informēt prokuratūru ir paredzētas arī citos tiesību aktos, piemēram, likuma “Par policiju” 14. panta devītajā daļā (kas noteic, ka atbildīgajai policijas iestādes amatpersonai nekavējoties jāziņo prokuroram par katru šaujamieroča pielietošanas gadījumu atbildīgajai policijas iestādes amatpersonai nekavējoties jāziņo prokuroram), kā arī Militārā dienesta likuma 13. panta desmitajā daļā (no kuras izriet, ka par dienesta šaujamieroča pielietošanas gadījuma, ja tā rezultātā iestājusies cilvēka nāve, tiek informēta prokuratūra).  

2. Kāda var būt likuma ietekme uz sabiedrības un tautsaimniecības attīstību?
Likumprojekts ietekmē sabiedrību kopumā, nodrošinot valsts robežas drošību un valsts teritoriālo integritāti.	
3. Kāda var būt likuma ietekme uz valsts budžetu vai pašvaldību budžetiem?
[bookmark: _Hlk242390734]Likumprojekts šo jomu neskar.
4. Kāda var būt likuma ietekme uz spēkā esošo tiesību normu sistēmu?
Likumprojekts šo jomu neskar.
5. Kādām Latvijas starptautiskajām saistībām atbilst likumprojekts?
	Likumprojekts skar Latvijas Republikas Satversmes 93. pantā un Eiropas Cilvēktiesību un pamatbrīvību aizsardzības konvencijas 2. pantā garantētās personu tiesības. Pašreizējā ģeopolitiskajā un instrumentalizācijas situācijā, ņemot vērā sabiedrības un valsts drošības intereses, likumprojektā iekļautais regulējums ir nepieciešams leģitīmā mērķa sasniegšanai.
   
6. Kādas konsultācijas notikušas, sagatavojot likumprojektu?
[bookmark: _Hlk243940226]Notikušas konsultācijas ar Valsts robežsardzi.
7. Kā tiks nodrošināta likuma izpilde?
	Likuma izpildi nodrošinās Valsts robežsardze. Jaunu institūciju izveide, kā arī esošo institūciju likvidācija vai reorganizācija nav plānota.
	
